ועדת החוץ והביטחון, כנסת 23, פרוטוקול מספר 46, 2020-10-14 10:00

צבי האוזר: אנחנו ממשיכים את סדר היום בהצעה נוספת של חבר הכנסת עוזי דיין, הצעה לדיון מהיר בנושא: משבר ביחסי נכי צה"ל עם משרד הביטחון.

צבי האוזר: חבר הכנסת דיין, בבקשה.

עוזי דיין: הבקשה לדיון מהיר הוגשה בגלל שאנחנו לא במצב של עוז לתמורה בטרם פורענות, אלא אנחנו עכשיו כבר באמת אחרי הפורענות.

עוזי דיין: זאת אומרת, אנחנו צריכים לדאוג עכשיו איך יוצאים מהמשבר, שהוא גם ערכי בגלל חובתנו כלפי נכים בכלל ונכי צה"ל בפרט.

עוזי דיין: המשבר הזה הוא גם בצד הטיפולי המקצועי וגם בצד החברתי.

עוזי דיין: אם אנחנו לא נטפל בו עכשיו, אם משרד הביטחון לא יטפל בו עכשיו, אנחנו נגיע למצב של שבר אמיתי, שנצטרך לטפל בו ברחובות, בבתי המשפט ובמקומות הפוליטיים.

עוזי דיין: ומכאן באה הבקשה לדיון הזה, דיון שיציג עד כמה המצב חמור, ויציע הצעות לאופן הטיפול המתאים.

עוזי דיין: האחריות כאן ברורה, העובדות ברורות, ואני מאחל לנו שנהיה ראויים לתפקיד שלנו ולחובה שלנו כלפי האנשים שנושאים בגופם את מחיר הביטחון של ישראל.

צבי האוזר: תודה רבה.

צבי האוזר: חבר הכנסת מלכיאלי, בבקשה.

מיכאל מלכיאלי: תודה רבה, אדוני היושב-ראש.

מיכאל מלכיאלי: כשאני ראיתי את ההצעה לדיון של חבר הכנסת עוזי דיין תחת הכותרת "משבר ביחסי נכי צה"ל עם משרד הביטחון" הלכתי לבדוק מה ההיקף של המשבר ודיברתי עם כמה ארגונים שמטפלים בנושא של נכי צה"ל.

מיכאל מלכיאלי: דיברו איתי כמה ארגונים על הנושא של התקציב של בית הלוחם, מקום שמתעסק בשיקום של נכי צה"ל.

מיכאל מלכיאלי: אמרו לי שגם מבקר המדינה ציין פעם אחר פעם את העובדה שמדינת ישראל לא נתנה את מה שהיא הבטיחה לתת, ושמה שהיא אמורה לתת זה תקציב מאוד מאוד זעום.

מיכאל מלכיאלי: אני חושב שאם יש לנו חובת הכרת הטוב לאותם נכי צה"ל וחובה לתת להם את הפיצוי שמגיע להם, משרד האוצר חייב להיות כאן ולענות למה הוא לא נותן את מה שהוא חייב לתת ולמה מה שהוא חייב זה כל כך זעום, כך ששולחים אותם להתעסק בשנור במקום להתעסק במהות.

מיכאל מלכיאלי: תודה רבה.

צבי האוזר: תודה רבה.

צבי האוזר: אני מצהיר לפרוטוקול שהדיון פתוח ואיננו חסוי.

צבי האוזר: חבר הכנסת אופיר סופר, שעומד בראש ועדת המשנה בנושא.

צבי האוזר: ..

אופיר סופר: ...

אופיר סופר: בנושא הטיפול בנפגעי פוסט טראומה.

אופיר סופר: קודם כול, אני מצר על כך שזאת מערכת היחסים בין הארגון המייצג של נכי צה"ל לבין אגף השיקום.

אופיר סופר: אומנם הכנסת והממשלה צריכות לעסוק בקורונה כסוגיית ליבה, אבל יש סוגיות שאי אפשר להזניח אותן אף לא ליום אחד, ואחת מהן זה הטיפול בנכי צה"ל, בלוחמי צה"ל, באלה שהקריבו את מיטב דמם, הפיזי והנפשי.

אופיר סופר: צריך לומר באמת וביושר שהסוגיה הזאת מלווה אותנו שנים רבות, ושרי ביטחון רבים חשבו שהם יצליחו לסדר את הסוגיה הזאת ולפתור אותה בצורה ברורה וחד-משמעית.

אופיר סופר: אמר לי השר לשעבר בוגי יעלון שבעניין הזה הוא נכשל.

אופיר סופר: הוא בעיקר אמר שצריך להקים מחדש את אגף השיקום.

אופיר סופר: אנחנו צריכים לעשות פה שינוי משמעותי.

אופיר סופר: מיותר למנות את שמות כל הוועדות – ועדת גורן, ועדת רובין, ועדת זוהר ועוד כל מיני – שעסקו בסוגיות כאלה ואחרות בעניין.

אופיר סופר: אני יכול להגיד שהדוח האחרון, של אלוף איל בן ראובן, מצביע על שש נקודות, כאשר אחת מהן, שהיא לא נקודה רוחבית אלא נקודה ממוקדת, היא הנקודה של הטיפול בנפגעי פוסט טראומה.

אופיר סופר: אני חושב שאם ניקח את הסוגיה הזאת היא ממילא תקרין על התהליכים האחרים.

אופיר סופר: זאת סוגיה חשובה ודרמטית ויש הרבה מה לעשות בה.

אופיר סופר: כמובן שיש כאן עוד סוגיות חשובות ולא משניות בכלל, כמו למשל ביטול מבחן ההכנסה לנכי צה"ל.

אופיר סופר: בית הלוחם הפך להיות איזשהו בית אמיתי שבאמת נותן תחושת בית ומשפחה לנכים, והוא צריך להיות מתוקצב יותר ממדינת ישראל ופחות מכספם של נכי צה"ל.

אופיר סופר: עד כאן דבריי.

אופיר סופר: תודה רבה.

צבי האוזר: תודה רבה.

צבי האוזר: חבר הכנסת אוריאל בוסו, בבקשה.

אוריאל בוסו: אני שמח על הדיון החשוב ואני מוכרח לומר שאני לא הכרתי את התחום לפני כן.

אוריאל בוסו: ברגע שראיתי שחבר הכנסת עוזי דיין מלווה את זה, הבנתי כמה זה קרוב לליבו.

אוריאל בוסו: גם קיבלתי מיילים שדרכם נחשפתי לבעיות אמיתיות שיש בין נכי צה"ל לבין האגף לשיקום.

אוריאל בוסו: אין לי היכרות או ידיעה מול איש חלילה, אבל השנה הצטרפו לבית עולמם, לפי מה שהבנתי, משהו כמו 40 מנכי צה"ל, חלקם ממשפחות שיש להן טענות כאלה ואחרות.

אוריאל בוסו: הבנתי שיש בעיות בתקופת הקורונה מבחינת המלווים של הנכים ולא נתנו כל כך חשיבה בנושא הבידוד ובנושא הסכנות שנגרמות לנכים שהיו צריכים להגיע בתקופה מאוד רגישה – שהרי הם בקבוצות סיכון גבוה – לפגישות מקצועיות בנושא הזכויות שלהם.

אוריאל בוסו: אלה דברים שסיכנו אותם.

אוריאל בוסו: מבלי להגיד טענות כלפי האגף או כלפי בעלי תפקידים באגף, כשיש חוסר אמון או חוסר הבנה, אנחנו צריכים לשאול את עצמנו מה הבעיה, ולא לומר לאנשים שהבעיה היא אצלם.

אוריאל בוסו: אני מקווה ומאמין שכאן בחדר הזה יעלו השאלות וייפתרו הנקודות הבעיות הללו.

אוריאל בוסו: תודה רבה.

צבי האוזר: תודה רבה.

צבי האוזר: אחרי שסיימנו את סבב חברי הכנסת הראשון - - -

אורנה ברביבאי: אתה תיתן אחר כך עוד הזדמנות להתייחס, כן?

אורנה ברביבאי: כי אני רוצה להתייחס אחרי הדיון עצמו.

צבי האוזר: כן, אבל צריך לקחת בחשבון שאנחנו במסגרת דיון מהיר.

אורנה ברביבאי: אבל אני מעדיפה קודם לשמוע ורק אחר כך להתייחס.

גדעון סער: גם אני כמו אורנה.

צבי האוזר: עורך דין עידן קלימן, יושב-ראש ארגון נכי צה"ל, בבקשה.

עידן קלימן: בוקר טוב לכולם.

עידן קלימן: אני מבקש להודות לחבר הכנסת עוזי דיין על היוזמה לקיים דיון זה, ולך, אדוני יושב-ראש הוועדה ולכל חברי הכנסת על הדברים הקשים שאמרתם, במיוחד בימים קשים אלו לעם ישראל.

עידן קלימן: זה לא מובן בכלל.

עידן קלימן: שמי עידן קלימן וביולי 2019 נבחרתי לתפקיד יושב-ראש ארגון נכי צה"ל.

עידן קלימן: כולכם שמעתם על ארגון נכי צה"ל, אבל מעטים באמת יודעים מה הוא אותו ארגון מופלא שבראשו אני עומד.

עידן קלימן: אני אספר לכם בדקה כי ארגון נכי צה"ל הוקם ב-1949 על ידי פצועי מלחמת השחרור, ומטרת העל שלו הייתה ועודנה לדאוג לפצועי צה"ל וכוחות הביטחון ולהחזירם לחברה בישראל כאזרחים חיוביים ותורמים.

עידן קלימן: זה ארגון משקם אשר ליווה לכל אורך חיי המדינה את פצועי צה"ל, ארגון שמתגאה בכך שרבבות מחבריו עובדים כרופאים, שופטים, אנשי כספים ורוח, אלופים אולימפיים, יזמים ועוד ועוד.

עידן קלימן: ארגון אשר הקים בכוחות עצמו את בתי הלוחם ומממן קרוב ל-80% מהתקציב שלו לבדו.

עידן קלימן: ארגון יציג יחיד על פי חוק, שמייצג בנאמנות ללא סייג את עשרות אלפי חבריו אל מול הרשויות השונות.

עידן קלימן: 72 שנה אחרי הקמת המדינה עדיין יש לנו אויבים רבים, ואני מאמין שאנחנו נוכל לכולם, וזאת בזכות הרוח והמסירות שלנו.

עידן קלימן: אולם פירוש הדבר כי בכל שבוע מצטרפים, לצערי, לארגוננו חברות וחברים חדשים אשר שילמו את המחיר הכבד הנדרש.

עידן קלימן: גם אתמול בלילה נפצעו שני חיילים, ואני מאמין שלפחות אחד מהם, שהוגדר כפצוע בינוני, לצערי כנראה יהיה נכה צה"ל.

עידן קלימן: כפי שאתם רואים עליי, גם אני שילמתי מחיר יקר על הגנת המדינה.

עידן קלימן: כלוחם בחטיבת גבעתי נפצעתי בהיתקלות עם מחבלים בעזה לפני 27 שנה.

עידן קלימן: עוד פחות מחודש זה יהיה 28 שנים.

עידן קלימן: למזלי הרופאים בשטח הצליחו להשאיר אותי בחיים.

עידן קלימן: הגעתי לסורוקה כפצוע אנוש, פעמיים נכנסתי למצב של דום לב, עברתי החייאות, פתחו את בית החזה שלי לטובת עיסוי לב פתוח לאחר ששוקים חשמליים לא הועילו.

עידן קלימן: אני דור שלישי רצוף להקרבה.

עידן קלימן: סבא שלי נהרג בקרבות על נהרייה במלחמת השחרור, אבא שלי, מחר ימלאו 47 שנה לפציעתו כמגן במוצב בודפשט, המוצב היחיד ששרד בתעלה.

עידן קלימן: הוא החלים מפציעתו ואף חזר לשרת במילואים.

עידן קלימן: אני לא מיוחד, יש כמוני עשרות אלפי לוחמים שנפצעו, וטוב שאתם לא יודעים מה זה להיות נכה קשה רתוק לכיסא גלגלים או קטוע גפיים או עיוור או שרוף בכל הגוף או פוסט טראומטי, כפי שאמר חבר הכנסת סופר, שיושב ער בכל הלילות ומעשן את עצמו לדעת כי הוא מפחד מהחלומות.

עידן קלימן: אני חושב שאנחנו הפצועים, אנחנו העדות החיה למחיר הכבד שנדרש כדי לשמור על עצמאות המדינה.

עידן קלימן: אבל אנחנו נושאים את פציעתנו בגאווה.

עידן קלימן: לצערי בשנים האחרונות היחסים בין המדינה לבין נכי צה"ל עברו שינוי דרמטי.

עידן קלימן: לפני עשור התחלתי להבין שמשהו לא טוב קורה ביחסים שבין אגף שיקום למשרד הביטחון ולבין נכי צה"ל.

עידן קלימן: מיקירי המערכת הפכנו לנטל, לעול כלכלי.

עידן קלימן: אני לא הבנתי מה קרה.

עידן קלימן: אני אומר את זה פה לפני הוועדה, לפרוטוקול, אמרתי את זה בוועדת המשפיעים על הבמה ואני אגיד את זה בכל מקום: מדינת ישראל היום ממררת את החיים לנכי צה"ל.

עידן קלימן: זה נשמע רע, אבל אני אומר את זה ללא מורא וללא משוא פנים.

עידן קלימן: מבחינתי, לפי הערכים שלי כלוחם, אגף שיקום, הזרוע המבצעת והאחראית של משרד הביטחון, קרס.

עידן קלימן: במה הדברים אמורים?

עידן קלימן: זה מתחיל בשער הכניסה בוועדות הרפואיות.

עידן קלימן: פצוע צה"ל חדש שרק יצא מהשיקום נחשב לגנב ורמאי עד שלא יוכח אחרת.

עידן קלימן: אחרי שהוא כבר עבר את המכשול הראשון שהוצב בפניו עוד בשער השיקום והוכר כפצוע צה"ל, לעיתים אחרי שנדרש להוציא כספים כבדים מכיסו לטובת ייצוג משפטי, הוא צריך להמתין חודשים רבים לרופאים, כי אין מספיק רופאים בנמצא.

עידן קלימן: פעולות שהיו פשוטות פעם, כמו הזמנת תרופות, טיפולי פיזיותרפיה, ציוד רפואי, הפכו לסיוט.

עידן קלימן: פצוע קשה שזקוק לראות רופא מחוזי יכול להמתין עד חצי שנה עד שהרופא יראה אותו, הרופא שמתכלל את הטיפול בו.

עידן קלימן: אם אתה מתגורר במקרה בפריפריה – בעיה שלך.

עידן קלימן: הוועדות רק במרכז הארץ.

עידן קלימן: אתה הלום קרב ונזקק לטיפול פסיכולוגי?

עידן קלימן: מותר לך רק שלוש שנים, אחרי זה תסתדר לבד.

עידן קלימן: אתה נכה קשה ונזקק לליווי?

עידן קלימן: לעיתים תמתין מעל חצי שנה לוועדה, וסביר להניח שאם תקבל את השעות זה יהיה רק מחצית ממה שאתה צריך.

עידן קלימן: אתה סובל מקטיעת רגל סבוכה ובעבר קיבלת פרוטזה בחו"ל?

עידן קלימן: לא יקרה הפעם.

עידן קלימן: אתה רוצה שיקום?

עידן קלימן: בואו נדבר על שיקום.

עידן קלימן: לאגף שיקום אין בכלל תורת שיקום.

עידן קלימן: וכל זה על קצה המזלג.

עידן קלימן: חלק מהדוגמאות שנתתי לכם הן על שולחני כרגע.

עידן קלימן: בתור ילדים כולנו גדלנו על הסיסמאות "הטובים לטיס", "גולני שלי", "אחריי לצנחנים" ו"איתי לגבעתי".

עידן קלימן: היום אני נתקל במשפטים כמו שלושת המשפטים הבאים: "ההוצאה על אגף שיקום באה על חשבון רכש, אימונים וכדומה".

עידן קלימן: המשפט השני, "תקציב אגף השיקום שוחק מדי שנה חלק גדול יותר ויותר מיתרת כספי הביטחון, המיועדים להתעצמות צה"ל".

עידן קלימן: המשפט השלישי, "הגידול המתמשך בתקציב השיקום פוגע בחלק היצרני של תקציב הביטחון".

עידן קלימן: עזבו את זה שהמשפטים האלה שקריים לחלוטין ופוגעניים.

עידן קלימן: הבעיה שלי היא שהם נאמרו על ידי מי שהיה ממונה אז על התקציבים באוצר, על ידי מי שהייתה ראש תחום תקציבים באגף השיקום, והכי חמור, המשפט האחרון שאמרתי נאמר על ידי ראש אגף שיקום בעצמו, לא הנוכחי אלא קודמו בתפקיד, משה צין.

עידן קלימן: למעשה הבהירו במשרד הביטחון איך הם תופסים את נכי צה"ל: אין יותר "האדם שבטנק ינצח", יש את הטנק, האדם פחות חשוב.

עידן קלימן: חייל נלחם, נפצע – החייל עשה את שלו ו הוא יכול ללכת, תסלחו לי על האמירה, לכל הרוחות.

עידן קלימן: היום זה הכול כסף.

עידן קלימן: אנחנו, פצועי צבא ההגנה לישראל, הפכנו לגיבורי האתמול.

עידן קלימן: אלה שיקבלו את המנדט לטפל בנו אומרים כי אנחנו עול כבד על צוואר ביטחון האומה.

עידן קלימן: מה הם בעצם אומרים?

עידן קלימן: הם אומרים שאני, שבגופי עצרתי שלושה מחבלים שאם היו נכנסים לאחת הערים שלנו והיו פוגעים בעשרות מאזרחי המדינה, הרוגים ופצועים, שמעבר לטרגדיה הברורה גם היו עולים לקופת המדינה מיליונים רבים – אני זה שעולה כסף.

עידן קלימן: אז אני שואל אתכם: אולי הגיע הזמן להפוך את החשיבה ולהגיד שבעצם הפציעה שלי חסכה למדינה כסף?

עידן קלימן: אולי הפציעה של נכי צה"ל, אולי זה שיש נכי צה"ל, שבזכותם יש ביטחון למדינה ויש כלכלה יציבה, חוסכים כסף ולא עולים כסף?

עידן קלימן: ושלא תהיה לכם טעות, המשפטים האלה חלחלו מטה.

עידן קלימן: הגיעו פקידי כלכלה ומשפט שמילאו את מסדרונות אגף שיקום.

עידן קלימן: הביאו אנשים שלא מבינים כלום בשיקום על חשבון אנשי מקצוע, ועוד לא יבשה הדיו על המינוי שלהם וכבר הם מכריזים, אנחנו נעשה סדר, אנחנו מבינים יותר טוב מהרופאים שהיו לפנינו.

עידן קלימן: אגף שיקום, שהלך שלוב יד עם ארגון נכי צה"ל, שהיה משפחה ועשה הכול לטובת פצועי צה"ל, אגף שהיה עד לפני עשור הטוב בעולם, מפר היום הסכמים בגסות ובשיטתיות.

עידן קלימן: ואני אומר לכם פה שגם לכם הם ישקרו, בלי בעיה בכלל, בדיוק כמו שהם עשו בוועדות שונות בכנסת.

עידן קלימן: הם ייקחו איזה מקרה קיצון וימכרו לכם אותו כנחלת הכלל ויציגו אותו באור שלילי ויזרקו לכם מספרים שיעשו לכם סחרחורת.

עידן קלימן: אני אומר את זה כל זה ואני לא מודאג, כי אני ממוסמך על כל מילה.

עידן קלימן: אבל תרשו לי לשאול אתכם שאלת תם אחת:

עידן קלימן: אם ככה הם מדברים עלינו אז מישהו כאן באמת מאמין שהם פועלים להיטיב איתנו הפצועים?

עידן קלימן: אני חייב להדגיש כי עם כל הביקורת החריפה שיש לי, באגף השיקום יש לא מעט עובדים מופלאים, חברות וחברים שלי אישית, אנשים ששנים רבות נתנו את הנשמה לפצועים, וגם הם עצמם נפגעים מהתהליכים והבירוקרטיה הזאת.

עידן קלימן: הרי עשרות מהם היו חלק ממערך שיקום מופלא, ופתאום הם חנוקים בעצמם בבירוקרטיה.

עידן קלימן: במסגרת תפקידי כיושב-ראש ארגון נכי צה"ל יש לי מחויבות אליכם ואל הציבור בישראל, חיילי סדיר וחיילי מילואים, שימשיכו את מורשתנו וייתנו את כל מה שיש להם לטובת המדינה, ואז יתרסקו אל מול המציאות היומית שלנו.

עידן קלימן: מחובתי להתריע, מחובתי לשקף את המציאות.

עידן קלימן: מדובר בלא פחות מסיכון החוסן הלאומי במדינת ישראל.

עידן קלימן: אני לא אסבול יותר מצב שבו אימא של פצוע צוק איתן נכנסת אליי לחדר ומטיחה בי: אתם עובדים מולם שנים, איך לא סיפרתם לציבור?

עידן קלימן: למה לא אמרתם כלום?

עידן קלימן: לא הייתי נותנת לילד שלי לצאת מלחמה.

עידן קלימן: עכשיו שימו הכול בצד, נאמר שזאת מילה שלי מול מילה של אנשי משרד הביטחון, שאני בטוח שיספרו לכם שהכול הבל הבלים.

עידן קלימן: לכן אני מבקש להקריא לכם ציטוט קצר מדוח קשה ביותר של מבקר המדינה, המדבר בעד עצמו.

עידן קלימן: שלוש שורות מחודש מאי 2018: "נוצר משבר עמוק בתחום השירותים הרפואיים באגף שיקום נכים, עד כדי פגיעה ברמת השירות הניתנת לנכי צה"ל.

עידן קלימן: הדבר עלול להביא לפגיעה בשירות הרפואי ובעקבות כך לפגוע בסיכויי נכי צה"ל להשתקם ולסכן את בריאותם הפיזית והנפשית".

עידן קלימן: משמע, מבקר המדינה קובע כי אגף שיקום הוא זה שבהתנהלותו הדורסנית מסכן את חיי פצועי מערכות ישראל.

עידן קלימן: כאן המקום להוסיף לכאורה את המשפט "לקרוא ולא להאמין".

עידן קלימן: אבל תאמינו.

עידן קלימן: כי מבקר המדינה אמר שזה כבר הדוח השלישי שלו – ולא נעשה כלום בעניין.

עידן קלימן: זו המציאות של פצועי צה"ל בעשור האחרון.

עידן קלימן: פצועי צה"ל לא מוכנים להיות מסכנים, אנחנו לא מבקשים נדבות, אנחנו מבקשים ממדינת ישראל לאהוב אותנו ולחבק אותנו כמו שאנחנו אוהבים אותה.

עידן קלימן: לסיום, אדוני יושב-ראש הוועדה וחברי הוועדה הנכבדים, אנחנו מבקשים מכם לפעול למעננו בנקודות הבאות: 1.

עידן קלימן: שקיפות מלאה בהתנהלות אגף השיקום על פי דרישת חוק.

עידן קלימן: יש חוק כזה, פשוט לא ממלאים אותו מעל עשר שנים.

עידן קלימן: 2.

עידן קלימן: יישום המלצות ועדת בן ראובן באופן מיידי.

עידן קלימן: 3.

עידן קלימן: חקיקת חוק בתי הלוחם.

עידן קלימן: תודה רבה על ההקשבה.

צבי האוזר: תודה רבה.

צבי האוזר: אני מבקש התייחסות של משרד הביטחון.

צבי האוזר: חזי משיטה, ראש אגף שיקום, בבקשה.

חזי משיטה: שלום, אדוני היושב-ראש.

חזי משיטה: אגף שיקום מטפל ב-57,000 נכים שמוכרים אצלנו ונמצאים תחת המטריה של אגף השיקום.

חזי משיטה: אני אומר את זה באמונה, אני רואה את זה יום-יום, הם עושים את זה במסירות, מתוך תחושת שליחות.

חזי משיטה: 300 עובדים שבאים כאילו זה יומם הראשון.

חזי משיטה: סל הזכויות וההטבות שמעניקה מדינת ישראל לנכי צה"ל הינו חסר תקדים בכל קנה מידה.

חזי משיטה: אין מקום בארץ או בעולם שמעניקים לפצועים – וזה מוצדק – את מה שמדינת ישראל מעניקה להם.

חזי משיטה: ארבעה מיליארד שקל, זה תקציב משרד הביטחון לנכים בלבד, ללא הנהלה וכלליות.

חזי משיטה: ולא, אין בעיה של תקציב, הוא מופרד.

חזי משיטה: אם ראש אגף שיקום יחשוב שהוא צריך תקציב נוסף, התקציב יגיע, ולא משנה אם זה על חשבון טנק או מטוס.

חזי משיטה: זה מעולם לא קרה בארבע השנים האחרונות.

חזי משיטה: אני לא רוצה לדבר על תקופות אחרות.

חזי משיטה: אנחנו שלחנו לפני שנתיים חייל שאך התגייס – היה לו אבחון מאוחר, סבל מבעיית לב.

חזי משיטה: היה מקום אחד בעולם שאפשר היה להטיס אותו אליו.

חזי משיטה: הטסנו אותו ותוך יומיים הוא קיבל לב של בן 16.

חזי משיטה: הוא הוטס עם הוריו, שהה שם, שוקם – בארבעה מיליון שקל.

חזי משיטה: זה מבצע מציל חיים.

חזי משיטה: עשינו אותו ואנחנו עושים דומים לו.

חזי משיטה: הארגון שלנו לא חף מטעויות, אנחנו משתדלים להיות היום יותר טובים מאתמול וממחר ולהיות יותר טובים מהיום.

חזי משיטה: יש חולשות שמטופלות, ואנחנו פועלים לשפר כל הזמן.

חזי משיטה: אני חושב שבשנים האחרונות ביצענו קפיצת מדרגה משמעותית בטיפול בנכי צה"ל.

חזי משיטה: אין שום ספק שהמדינה, המשרד והאגף מוקירים ומעריכים את נכי צה"ל, מטפלים בהם, משקמים אותם, דואגים לרווחתם, וגם בימים האלה, ובעיקר בימים האלה, אנחנו משלבים ידיים עם ארגון נכי צה"ל.

חזי משיטה: אנחנו היינו הראשונים להתחיל, כבר במרץ, לקחת את הקורונה כמסדרון נפרד ולהכניס בתוכו את נכי צה"ל ולא לפגוע בהם כהוא זה.

חזי משיטה: נכות זמנית – הארכנו.

חזי משיטה: תשלומים ותגמולים – הארכנו.

חזי משיטה: אובדן כושר עבודה – הארכנו.

חזי משיטה: כל זאת מכיוון שהיה קשה לקבל קהל.

חזי משיטה: תרופות, טיפולים – אם היה צריך לעשות בבית, עשינו.

חזי משיטה: קפסולה שנעשתה לנכי צה"ל בזמן הקורונה, עם מסדרון שמגיע לשם, בשיתוף עם נציג של הארגון, התקיימה ממרץ ומתקיימת עד היום.

חזי משיטה: אין לזה אח ורע בשום מקום.

חזי משיטה: אנחנו לא שולחים לביטוח לאומי, לא לחל"ת, לא לדמי אבטלה ולא לדברים אחרים.

חזי משיטה: זה לא סוד, הנהלת הארגון בחרה בדרך אחרת של התנהלות מול משרד הביטחון, וזאת זכותה.

חזי משיטה: אנחנו נמשיך לפעול בדרך ממלכתית ועניינית.

חזי משיטה: אנחנו ממשיכים לטפל בכלל נכי צה"ל.

חזי משיטה: אני אתמול עשיתי טלפונים לכל מנהלי המחוזות.

חזי משיטה: אני מבקש שחברי הכנסת ידעו שאגף שיקום מטפל בשבעה מחוזות, וברובם מתקיימות ועדות רפואיות במחוזות עצמם ולא רק במרכז הארץ.

חזי משיטה: כל המחוזות מטפלים בנכים – בטבריה, בחיפה, בבאר שבע, ברחובות, בירושלים, בדן ובתל אביב.

חזי משיטה: אני דיברתי אתמול עם חלק מיושבי-ראש של ארגון נכי צה"ל ושאלתי על היחסים.

חזי משיטה: היחסים הם שוטפים ומצוינים, כדי לשקם את נכי צה"ל, על ידי מנהלי המחוזות של האגף ועל ידי יושבי-ראש של הארגון.

חזי משיטה: הדיווח הזה הוא מאתמול, אפשר לבדוק אותו.

חזי משיטה: הרפורמה של בן ראובן היא טיוטה שהונחה.

חזי משיטה: היא הוזמנה על ידי מנכ"ל משרד הביטחון, הונחה על שולחנו כטיוטה.

חזי משיטה: זה לא דוח סופי, היא תבוא לדיון בפני מנכ"ל משרד הביטחון, האלוף אמיר אשל.

חזי משיטה: אני גם מזכיר שב-2016 נחתם תזכיר חוק הנכים עם ארגון נכי צה"ל, תזכיר שחויבנו להתכנס אליו, גם על ידי היועץ המשפטי לממשלה.

חזי משיטה: תזכיר שתכליתו לעגן בחוק בין 600 ל-900 מיליון שקל שניתנו לנכי צה"ל לא בסמכות ולא ברשות אבל לא רוצים לקחת אותם אחורה אלא לעגן אותם בחוק, ולשים נקודת זמן שממנה אם הארגון ירצה תוספות, בצדק, בנושאים מסוימים אז הוא יבוא למחוקק, ואם משרד הביטחון ירצה תוספות או שינויים הוא יבוא למחוקק.

חזי משיטה: כך זה צריך לעבוד.

חזי משיטה: ככה צריך לחלק את העוגה.

חזי משיטה: אבל לא הצלחנו להקים את התזכיר הזה ולהעמיד אותו.

חזי משיטה: הארגון דחה אותו, והארגון בהרכב הנוכחי בנה מעליו קומות נוספות בדוח של בן ראובן ובעשרות מכתבים ופניות בנושאים נוספים שהם מבקשים – שגם יידונו, כי יש פתיחות, יש נכונות, יש הכלה לשים את הדברים על השולחן ולדון בהם.

חזי משיטה: אמיר אשל צריך לראות מה יש שם.

חזי משיטה: אני לא בטוח שאת הכול אפשר ליישם, אבל אני בטוח שייקבעו סדרי עדיפויות יחד עם ארגון נכי צה"ל ויבדקו מה אפשר ליישם ומה אפשר לדחות לפעם הבאה על מנת לטפל בדחוף ובהכרחי.

חזי משיטה: וכן, אני לא חושב שתקציב זאת בעיה גסה.

חזי משיטה: לא שזה בא על חשבון טנק, ולא שזה בא על חשבון.

חזי משיטה: ..

חזי משיטה: יש חוליות נוספות בחברה.

חזי משיטה: יחליט מי שיחליט על התקציב; אגף שיקום הוא זרוע מבצעת על מה שיוחלט.

חזי משיטה: ואנחנו נבצע.

חזי משיטה: ואני אומר לכם כאן ועכשיו, אנחנו עובדים על פי חוק, אנחנו עובדים לדחוף יום-יום, בכל המחוזות, לכל נכה, את מה שמגיע לו על פי חוק.

חזי משיטה: לא לגזול אלא לדחוף עד התקרה של החוק את מה שמגיע לו.

חזי משיטה: ובנוסף לזה יש ועדות חריגים ויש ועדת ל'.

חזי משיטה: אם יש משהו שהוא הכרחי ולא נמצא לו מענה בחוק, היועץ המשפטי הסמיך ועדת ל' בראשות שופטת לדרוס את החוק ולתת מענים וסעד, ואנחנו אכן עושים את זה, אנחנו עושים את זה כל שנה.

חזי משיטה: במקרים מופלאים אנחנו מצליחים להעמיד נכים על הרגליים ולפתור להם בעיות.

חזי משיטה: אגף שיקום משקם את הנכים בדרך מסודרת, מראשית הצירים.

חזי משיטה: משרתים בארץ מיטב הנוער, וכשהם נפצעים, הקצינים הצעירים והחיילים הצעירים...

חזי משיטה: אני אומר לכם, הם הרבה מעל הממוצע הארצי.

חזי משיטה: כי הם גם למדו, גם מתגייסים, גם קרביים וגם נפצעים.

חזי משיטה: ואנחנו מכינים להם תוכנית שירות אחרי שמטפלים בלקות שלהם, על פי בחירתם ובשיתוף איתם.

חזי משיטה: כמעט אומרים להם, מה החלום שלכם, מה תרצו ללמוד, מה תרצו לעשות.

חזי משיטה: והוא יכול ללמוד רפואה, הנדסה, מדעים – מה שהוא רוצה.

חזי משיטה: אגב, רובם לומדים מדעים, הנדסה, רפואה ומקצועות של צווארון לבן, ואנחנו מממנים את זה, על פי חוק, וכך צריך.

חזי משיטה: אנחנו מחויבים כלפיהם.

חזי משיטה: אנחנו מלווים אותם בלימודים, כולל שכר דירה ליד המוסד האקדמי אם צריך.

חזי משיטה: ובנוסף לתגמולים אנחנו משלמים להם דמי מחיה של סטודנט.

חזי משיטה: ואם הוא מתקשה נותנים לו שנה נוספת, ואם הוא לקראת סיום הלימודים שלו אנחנו מוצאים לו יד ביד מקום תעסוקה.

חזי משיטה: אגב, חלקם לא צריכים אותנו, הם כל כך מוכשרים שחלקם כבר נחטפים בשנה שנייה-שלישית להייטק, לרפואה, למדעים.

חזי משיטה: והם הולכים לדרכם משוקמים, מרוצים, טובי לב ומוקירים את הדרך שהם עברו עם אגף שיקום.

חזי משיטה: רוב רובם.

חזי משיטה: לגבי דוחות מבקר המדינה – הדבר הזה חוזר על עצמו, ואני לא אתייחס לעניין, אני רק אגיד את הדבר הבא.

חזי משיטה: דיברנו בשבוע שעבר עם מבקר המדינה.

חזי משיטה: הם עושים ביקורות על ההתקדמות שלנו, ובשבועיים הקרובים יצא דוח על הוועדות הרפואיות ודוח על היחידה לשר"פ – שירותים רפואיים.

חזי משיטה: עשינו והפנמנו את מה שאמרו.

חזי משיטה: לגבי המצב שבו אנחנו נמצאים מבחינת רופאים באגף שיקום – אנחנו יותר מהתקן.

חזי משיטה: בשלוש השנים האחרונות גייסנו רופאים כעובדי משרד.

חזי משיטה: יש לנו 26 תקנים, כמעט כולם עובדי משרד.

חזי משיטה: ואם חסר, יש לנו רופאים יועצים מצוינים.

חזי משיטה: ובשילוב הזה בין 19 רופאים ועוד שבעה יועצים אנחנו כבר נמצאים יותר מהתקן.

חזי משיטה: כך שלא חסרים לנו רופאים.

חזי משיטה: ולוחות הזמנים לקבל רופא מחוזי לפגישה עם כל נכה הם קצרים יותר מכפי שצוין.

חזי משיטה: אתייחס לביטול של מבחן ההכנסה.

חזי משיטה: הביטול של החלטת הממשלה שלפיה אין להרחיב את ההטבות אלא בחקיקה, זה אותו חוק שחוקק, שאמר: חבר'ה, יש הסכם מ-2016, תגמרו את תזכיר חוק הנכים, עד אז אין הטבות.

חזי משיטה: כי האיצו בנו לחוקק את החוק.

חזי משיטה: אבל לצערי זה נפל ואנחנו נצטרך להתחיל מהתחלה, וגם נוספו עוד קומות ונצטרך לראות איך משלבים אותן בתזכיר חוק נוסף.

חזי משיטה: אבל אם יש צורך לשנות את החלטת הממשלה צריך לפנות לממשלה ולהגיד לה: תורידי את 4008 ותיתנו הטבות גם מבלי שתזכיר חוק הנכים יסתיים.

חזי משיטה: לגבי ביטול חוק מבחן הכנסה, תראו, ראם, איש מוערך, מוכר, רב-זכויות ורב-יכולות, היה ראש אגף תקציבים במשרד הביטחון.

חזי משיטה: הוא נדרש לעבוד עם אגף שיקום ועם ארגון נכי צה"ל.

חזי משיטה: מבחן ההכנסה אומר את הדבר הבא: יש לנו נכים, נפשי או פיזי, שבאמת איבדו את כושר עבודתם.

חזי משיטה: הוועדה שלנו החליטה שהם איבדו את כושר עבודתם.

חזי משיטה: הם באו, אמרו שהם לא יכולים לעבוד, ניסינו לתת להם חצי משרה.

חזי משיטה: אני אומר לכולם פה, מתוך ניסיון של ארבע שנים, כשעוד מעט אני מסיים: השיקום הטוב ביותר זה לקום בבוקר לעבודה.

חזי משיטה: אבל יש לנו 8,000 איש מקרב נכי צה"ל שאיבדו את כושר עבודתם.

חזי משיטה: מה עושים אגף שיקום או מדינת ישראל בעניין הזה?

חזי משיטה: מגדירים אותם ככאלה שאיבדו את כושר העבודה ונותנים להם דמי אבטלה לכל החיים.

חזי משיטה: משלמים להם.

חזי משיטה: הם מקבלים את כל התגמולים, ועל זה שהם איבדו את כושר העבודה משלמים להם.

חזי משיטה: ואם משלמים להם דמי אבטלה זה אומר שהם איבדו את כושר העבודה, הרי בגין זה הם קיבלו את התגמול הזה.

חזי משיטה: כך שהם לא יכולים לעבוד.

חזי משיטה: אבל אם הם עובדים, מישהו צריך לקזז את זה.

חזי משיטה: מי אומר לקזז?

חזי משיטה: החוק אומר לקזז, לא אנחנו.

חזי משיטה: רוצים לא לקזז?

חזי משיטה: נבטל את החוק.

חזי משיטה: אבל אם נבטל את החוק זה יהיה קץ השיקום.

חזי משיטה: למה זה יהיה קץ השיקום?

חזי משיטה: כי אם נכה יכול לקבל את ה-8,000 עד 10,000 השקלים האלה בגין אובדן כושר עבודה ומייד כשהוא מקבל אותם הוא יכול להמשיך לעבוד, הוא ייקח את הכסף והוא ימשיך לעבוד.

עוזי דיין: בקיצור, אתה מניח שהוא לא באמת רוצה לעבוד.

חזי משיטה: אני לא אמרתי את זה.

עוזי דיין: כל מילה שנייה שלך זה "על פי חוק".

חזי משיטה: אני לא אמרתי את זה.

חזי משיטה: חבר הכנסת עוזי דיין, אני לא אמרתי את זה, אני לא אמרתי את זה, אני לא אמרתי את זה.

חזי משיטה: ואני ממליץ לך, חבר הכנסת.

חזי משיטה: ..

חזי משיטה: אתה יושב-ראש השדולה ואני מאוד מעריך את זה, זה באמת דבר גדול לעמוד בראש שדולה עבור נכי צה"ל, זה מעשה קודש.

חזי משיטה: אני מזמין אותך לבקר באגף שיקום ולהכיר אותו.

חזי משיטה: תשמע גם את הצד שלנו.

חזי משיטה: תשמע מה אנחנו עושים.

עוזי דיין: ברצון.

חזי משיטה: אז בוא נעשה את זה.

צבי האוזר: משפט אחרון.

חזי משיטה: ביטול מבחן הכנסה אמר דבר מאוד פשוט ומאוד נכון, וזה גם עונה לשאלה של חבר הכנסת דיין.

חזי משיטה: תראו, אומר ראם דבר מהפכני:

חזי משיטה: אנחנו קובעים מי מוכר כנכה צה"ל, נותנים לו אחוזי נכות, מתגמלים אותו בתגמולים כמה שמגיע לו.

חזי משיטה: זה לא מספיק.

חזי משיטה: אז בואו נעשה עוד דבר: ניתן לו אובדן כושר עבודה ביציאה לדרך.

חזי משיטה: הוא איבד יד?

חזי משיטה: זה אובדן כושר עבודה של 50%?

חזי משיטה: נותנים לו 50% על אובדן כושר עבודה, ואחר כך, חבר הכנסת דיין, שילך לעשות מה שהוא רוצה ולא יקזזו לו.

חזי משיטה: זאת ההצעה שעומדת.

חזי משיטה: זאת הצעה נכונה, זאת הצעה שיקומית, בחנו אותה רבים, היא הדבר הטוב והנכון לעשות אותו.

חזי משיטה: לגבי המערך הרפואי שיקום, עשינו צעד גדול קדימה ואני מודה לאוצר.

חזי משיטה: הבעיה עם הרופאים לפני חמש ועשר שנים הייתה כזאת שהשאירו אותם מחוץ לגדר; הם לא היו צמודים לא לרופאים של ביטוח לאומי, לא לרופאים של הקופות ולא לרופאים של משרד הבריאות.

חזי משיטה: והם לא קיבלו.

חזי משיטה: בשלוש השנים האחרונות הצלחנו ביחד עם האוצר לייצר חבילות של תגמולים והתאמות שכר כאלה שהצלחנו לגייס רופאים.

חזי משיטה: היום מתקיימת בתל אביב, בקריה, ועדת מכרזים לארבעה רופאים ואין לי ספק ששלושה מהם ייכנסו.

חזי משיטה: זאת תוספת משמעותית, זה משהו שתיקנו.

חזי משיטה: לגבי התאמת תקנות להעסקת נכי צה"ל – תראו, אנחנו מעסיקים כ-400 נכים, יש לנו עובד תעסוקה בכל מחוז, יד ביד, ולא רק לתהליכים חדשים.

חזי משיטה: כל מי שאיבד את מקום עבודתו, גם אם הוא בגיל 62, אנחנו עובדים איתו יד ביד לתפוס מקום עבודה.

חזי משיטה: אנחנו כל שנה מגייסים מעסיקים חדשים, ואנחנו חושבים שזאת שיטה מצוינת.

חזי משיטה: כמו שביקשנו מהארגון, אם הוא רוצה ללכת ביחד על הצעת חוק, נעשה את זה.

חזי משיטה: שיגיד מה הוא רוצה.

חזי משיטה: אני רק חושב שבשיטה הנוכחית, שבה אנחנו לא מאיימים על מעסיקים אלא הולכים איתם יד ביד, יש לנו...

חזי משיטה: אני אומר לכם, יש הרבה מאוד מעסיקים אסטרטגיים שחרתו על דגלם, מעבר לחוק, להעסיק בעלי מוגבלויות ונכי צה"ל בפרט.

חזי משיטה: לגבי הקמת מערך לטיפול בהלומי קרב ופדויי שבי – רעיון שלנו.

חזי משיטה: אני הייתי בעולם.

חזי משיטה: אין דבר שעושים בעולם שלא נבחן באגף שיקום.

חזי משיטה: דעו לכם את זה, אין דבר בהקשר של פוסט טראומה ופדויי שבי שקיים בעולם, כולל ארצות הברית, שאנחנו לא עושים.

חזי משיטה: אנחנו עושים כמוהם ובחלק מהדברים גם יותר מהם.

חזי משיטה: אנחנו בדקנו וביקשנו תקציבים להקים בית משלנו.

חזי משיטה: אמרו לנו החולים בפי-טי-אס-די שהם לא יכולים ללכת למחלקה פסיכיאטרית ולשבת עם משוגעים מבוגרים שצועקים באמצע הלילה.

חזי משיטה: אז ביקשנו, ויש לנו תוכנית, להקים בית פי-טי-אס-די משלנו, שגם יהיה מסגרת יום וגם חלופת אשפוז.

חזי משיטה: כי הלוחמים צריכים לקבל מקום שיש בו מכנה משותף לאוכלוסייה שמגיעה אליו.

חזי משיטה: זה בעבודה במשרד הביטחון.

חזי משיטה: אנחנו מקימים בקרוב בית חדש לנפגעי הראש הקשים ביותר.

חזי משיטה: כרגע זה נמצא במרגוזה, שזה מקום לא ראוי, לא מכבד ולא מכובד.

חזי משיטה: אנחנו מקימים אותו מחדש.

צבי האוזר: נקודה אחרונה.

חזי משיטה: חוק בית הלוחם הוצע, אנחנו ראינו אותו, ואני לא חושב שתהיה התנגדות.

חזי משיטה: בית הלוחם לא משמש את כלל נכי צה"ל, הוא משמש בערך רבע מנכי צה"ל, כי לא כולם יכולים להזדמן לבית הלוחם.

חזי משיטה: אני רוצה להגיד משהו בנימה אישית.

חזי משיטה: אני מסיים את תפקידי עוד מעט.

חזי משיטה: אני גדלתי בבית עם עשרה ילדים, אני בן תשיעי.

חזי משיטה: אני גדלתי להיות תת-אלוף בצה"ל, שירתי 30 שנה.

חזי משיטה: אני 46 שנה במערכת הביטחון, במשרד ובצה"ל.

חזי משיטה: אני גדלתי עם שני הורים נכים.

חזי משיטה: לייחס את מה שמייחסים לי או לאגף שלי על ידי יושב-ראש הארגון זאת עוולה, זאת הסתה.

חזי משיטה: תודה רבה.

אורנה ברביבאי: אני רוצה להתייחס.

צבי האוזר: לפני זה אני בכל זאת רוצה לתת כמה דקות לחבר הכנסת לשעבר האלוף איל בן ראובן.

צבי האוזר: בבקשה.

איל בן ראובן: לפני עשרה חודשים נתבקשתי על ידי מנכ"ל משרד הביטחון, אודי, להוביל עבודה בנושא נכי צה"ל הפיזיים והלומי הקרב.

איל בן ראובן: עשיתי את העבודה הזאת בהתנדבות מלאה, גם בגלל הנושא וגם כי היה לי חשוב להיות משוחרר מאינטרסים שקיימים בין המשרד לאגף ולארגון.

איל בן ראובן: האינטרס היחיד בעבודה שלי היה נכי צה"ל.

איל בן ראובן: בעבודה הזאת התחלקנו לשישה צוותים שדנו בשישה נושאים מרכזיים שעלו.

איל בן ראובן: בכל צוות הקפדתי שיהיה נציג משרד הביטחון, נציג אגף שיקום, נציג ארגון נכי צה"ל וגם נציג צה"ל.

איל בן ראובן: העבודה הזאת הסתיימה, ולכל נושא יש הגדרת הבעיה, מסקנות והמלצות.

איל בן ראובן: בהמלצות יש בגדר מהפכה שצריך לעשות בטיפול בנכי צה"ל.

איל בן ראובן: עולה שם כל נושא ההכרה בנכים, כל נושא ההכרה בהלומי הקרב, הבית להלומי הקרב שצריך לאפיין את תפקידו, ועוד המלצות רבות מאוד.

צבי האוזר: מה לוחות הזמנים של בחינת ההמלצות שלך במשרד הביטחון?

איל בן ראובן: אני מייד אתייחס לעניין הזה.

איל בן ראובן: העבודה הוצגה למנכ"ל משרד הביטחון, אמיר אשל, לפני חודשיים בערך.

איל בן ראובן: העבודה הוצגה לשר ביטון, העבודה הוצגה לראש אכ"א, היא הועברה לאגף שיקום, לארגון נכי צה"ל והיא גם הוצגה, לא ברמה של נייר, למספר חברי כנסת שמתעניינים.

איל בן ראובן: כדי שהרפורמה הזאת תתבצע נדרש רצון, נדרשים משאבים ונדרשת החלטה ונחישות בביצוע.

איל בן ראובן: אני מזהה שיש רצון טוב.

איל בן ראובן: כמעט כל מי שהצגתי לו את העבודה הסכים והביע מילים מאוד חמות לגבי הצורך בשינוי.

איל בן ראובן: רק שיש בעיה אחת:

איל בן ראובן: מרצון לא קורה כלום.

איל בן ראובן: לא מספיק רצון, צריך גם לעשות.

איל בן ראובן: ולכן אני ממליץ לכם כוועדה לדרוש ממשרד הביטחון להפוך את ההמלצות לתוכנית עבודה שלמה תוך זמן קצר, תוכנית שתוגדר ברמת מטרות, יעדים, משאבים ולוחות זמנים.

איל בן ראובן: ישנם מהלכים שאפשר להתחיל איתם כבר היום.

איל בן ראובן: אפיון של הבית שרוצים להקים להלומי קרב זה משהו שאפשר היה להתחיל איתו כבר אתמול.

איל בן ראובן: זה גם כמעט לא עולה כסף.

איל בן ראובן: אני גם העמדתי את עצמי לרשות הדבר הזה ולרשות דברים נוספים ואני מוכן לעזור במימוש העבודה הזאת.

איל בן ראובן: צריך להכין תוכנית עבודה, יש דברים שאפשר להתחיל כבר עכשיו ולא עולים כסף.

איל בן ראובן: ויש דברים שכן דורשים משאבים.

איל בן ראובן: ולכן צריך להכין תוכנית עבודה.

איל בן ראובן: אני ממליץ מאוד למשרד הביטחון להיכנס עמוק ומהר לנושא הזה, כי מגיע את זה לנכי צה"ל.

איל בן ראובן: אני לא צריך להוסיף אף מילה לגבי חשיבות נכי צה"ל לחברה הישראלית.

איל בן ראובן: בקרב רבים מהנכים המים רותחים, ולצערי אצל רבים גם בצדק.

איל בן ראובן: ולכן אני ממליץ לכם בוועדה לסכם על דרך, להחליט מי מוביל בוועדה את הנושא הזה, איזו ועדת משנה מובילה את הנושא הזה.

צבי האוזר: תודה רבה.

צבי האוזר: חברת הכנסת אורנה ברביבאי, בבקשה.

אורנה ברביבאי: אני בעיקר עצובה על מה שקורה בדיון הזה.

אורנה ברביבאי: אני מכירה את רוב האנשים פה ואין לי ספק שכולם מוקירים את ההקרבה הגדולה ואת הצלקות שנכי צה"ל נושאים בגופם ובנפשם.

אורנה ברביבאי: אני חושבת שמשבר האמון שנוצר הוא בלתי אפשרי, הוא לא יכול להתקיים.

אורנה ברביבאי: אני מכירה את חזי שנים רבות, אני מכירה את תרומתו למערכת הביטחון, ואני אומרת לו כחבר: לא יכול להיות שמשבר האמון הזה כל כך גדול.

אורנה ברביבאי: חזי, אני יוצאת מתוך הנחה שכל מה שסקרת ואמרת שנעשה למען נכי צה"ל אכן נעשה.

אורנה ברביבאי: זאת ההנחה שלי.

אורנה ברביבאי: אני גם בטוחה שנעשה הרבה למען נכי צה"ל לאורך השנים ובמרוץ השליחים כל אחד עשה את חלקו.

אורנה ברביבאי: אבל הפער.

אורנה ברביבאי: יושב יושב-ראש ארגון נכי צה"ל ומציג תחושות כל כך קשות ואמירות כל כך קשות – אני מאמינה שאלה התחושות שקיימות, אני לא חושבת שיש פה מניפולציה.

אורנה ברביבאי: גם הייתי בבית הלוחם וראיתי את הדברים.

אורנה ברביבאי: חזי, אני חושבת שאם אתה מרגיש שעשית את המקסימום ועדיין אלוף איל בן ראובן אומר שיש פער כזה גדול ויש הרבה לטפל ולתקן, זאת אומרת שבאמת צריך לעשות את זה.

אורנה ברביבאי: אני הייתי בטוחה שתדבר על מגבלת תקציב.

אורנה ברביבאי: אבל ברגע שאמרת שאין מגבלת תקציב אני בכלל לא מבינה מה הפער.

אורנה ברביבאי: אם יש מספיק משאבים, צריך לממש אותם.

אורנה ברביבאי: אני חשבתי שבהרבה מאוד מקרים המתח בין התקציב לבין החובה הערכית והמוסרית שלנו לתת מענה הוא זה שמפיל את העניין, כמו בהרבה מקרים אחרים.

צבי האוזר: סיכום בבקשה.

אורנה ברביבאי: בנסיבות האלה שנוצרו, בחוסר האמון שנוצר, אני לא חושבת שצריך למנות.

אורנה ברביבאי: ..

אורנה ברביבאי: אלוף עוזי דיין מוביל את העניין הזה ואני חושבת שהוא צריך לקחת ולמשוך מכאן.

אורנה ברביבאי: אני חושבת שצריך לחוקק את החוק.

אורנה ברביבאי: אני חושבת שצריך לזהות את הפערים ולשים אותם על השולחן, ואני חושבת שצריך להתחיל לבנות מחדש את מערכת האמון בין נכי צה"ל לאגף השיקום, משום שבעיניי הפער הזה בין האופן שבו משרד הביטחון רואה את זה לבין איך שהארגון רואה את זה, הוא בלתי אפשרי.

אורנה ברביבאי: תודה.

צבי האוזר: תודה רבה.

צבי האוזר: חבר הכנסת גדעון סער, בבקשה.

גדעון סער: בפתח הדברים אני קודם כול רוצה להביע הערכה לעידן קלימן.

גדעון סער: הסיפור שהוא סיפר הוא סיפורם של רבים שהוא מייצג אותם, סיפור מרגש שנשזר לאורך הדורות.

גדעון סער: מרגשת העובדה שהוא רוצה להמשיך לתרום ולתת, ואני מברך על כך.

גדעון סער: אני רוצה להתייחס לכמה ממדים שעלו פה.

גדעון סער: מעבר לכל הנושאים שדורשים מענים תקציביים, עולות מהדיון שתי עובדות שהן די ברורות.

גדעון סער: אחת, שיש משבר אמון עמוק וקשה בין נכי צה"ל ומי שמייצג אותם לבין אגף השיקום במשרד הביטחון.

גדעון סער: השיח הוא שיח קשה מאוד, ולפי דעתי זה דבר שמצריך שינוי יסודי ובנייה מחודשת של האמון.

גדעון סער: דבר שני, יש פה מרכיב של בירוקרטיה.

גדעון סער: הפתרון לבירוקרטיה הוא הרבה פעמים לא מענה תקציבי, אלא מענה אחר.

גדעון סער: לדעתי אלה שתי תובנות שברורות לכל מי שהאזין לדיון.

גדעון סער: בדברי ראש האגף הייתה לי חסרה אמירה מה כן דורש תיקון לשיטתו.

גדעון סער: כל אדם עושה את מיטב יכולתו בזמן שהוא ממלא תפקיד, ואני בטוח שגם אתה עשית כך.

גדעון סער: אבל בכל זאת, מנקודת המבט שלך כעת, כאשר אתה עומד לפני סיום התפקיד, כדאי לשמוע מה בכל זאת דורש תיקון לקראת העתיד.

גדעון סער: נקודה אחרונה, אדוני היושב-ראש.

גדעון סער: חבר הכנסת בן ראובן דיבר פה על מהפכות שצריך לעשות.

גדעון סער: לפי דעתי השדולה בראשות חבר הכנסת דיין והוועדה בראשותך יכולות לדחוף, אבל מי שצריך להוביל את המהלכים האלה בסופו של דבר זה שר הביטחון ומשרד הביטחון.

גדעון סער: לדעתי הוועדה צריך לקיים תוך חודש ימים, לא יותר, דיון המשך עם שר הביטחון, עם השר מיכאל ביטון, ולשמוע מהם מה הם מתכוונים לעשות ובאיזה לוח זמנים.

צבי האוזר: תודה רבה.

צבי האוזר: חבר הכנסת דיכטר, בבקשה.

אבי דיכטר: ברמה האופרטיבית אי אפשר לעשות דיון מהיר על סוגיה כל כך כבדה.

אבי דיכטר: אני ממליץ לוועדה בראשותך לעשות דיון יסודי וארוך, ולהביא אליו את חבר הכנסת לשעבר אלוף במיל' איל בן ראובן, שייתן את הדוח שלו לוועדה.

אבי דיכטר: בהכירי סוגיות מהדוח אני ממליץ שזו תהיה ישיבה סגורה, כדי לשמוע את כל הרגישויות – לא סודות אלא רגישויות – וכדי שנוכל לאפשר לאיל בן ראובן לדבר פתוח לגמרי.

אבי דיכטר: דבר שני, אנחנו מכירים את עידן לאורך הרבה מאוד שנים וגם את חזי משיטה.

אבי דיכטר: כשאתה שומע את הלהט גם של עידן וגם של חזי, ומצד שני אתה רואה ארבעה מיליארד שקל שמוקצים מדי שנה לנושא הזה, אתה מבין שיש לנו בעיה.

אבי דיכטר: לא יכולה להיות כזאת חוסר שביעות רצון מצד אחד וכזה היקף תקציבי מצד שני.

אבי דיכטר: לפני הרבה מאוד שנים הייתה בעיה דומה במשרד הביטחון באגף משפחות שכולות אל מול משרד הביטחון.

אבי דיכטר: הבעיה לא הייתה פחותה, האמוציות לא היו נמוכות יותר, הלהט לא היה דל יותר והפער לא היה קטן יותר - -

צבי האוזר: משפט סיכום בבקשה.

אבי דיכטר: - - ולמרות הכול הצליחו לפתור את הבעיה ולהביא אותה לרמה סבירה.

אבי דיכטר: אני חושב שבנושא הזה ישנם דברים קטנים - - -

צבי האוזר: חבר הכנסת דיכטר, יש לנו דקות אחרונות לסכם את הדיון.

אבי דיכטר: באגף השיקום – והייתי בביקורים שם – מה שאנחנו זוכרים ברפואה הישראלית לפני הרבה מאוד שנים, שהיית הולך עם התיק הפיזי ממקום למקום והתיק היה מגיע במקרה הטוב איתך ובמקרה הגרוע - - -

צבי האוזר: חבר הכנסת דיכטר, אני עוצר אותך, אני מצטער, פשוט אנחנו חייבים להתפנות למליאה.

אבי דיכטר: אוקיי, נמצה את זה בדיון יסודי יותר.

אבי דיכטר: אני לא מציע לקפוץ ישר לשר הביטחון לפני דיון יסודי עם איל בן ראובן.

צבי האוזר: חבר הכנסת ברקת, אני מתנצל בפניך, אני לא אוכל לתת לך רשות, אנחנו חייבים לנעול את הדיון ב-11:00.

ניר ברקת: נמשיך בישיבה הבאה?

צבי האוזר: נמשיך בישיבה הבאה ואתה תהיה הראשון.

צבי האוזר: אני מבקש לרשום בפניכם הודעת סיכום לנאום המהיר הזה.

צבי האוזר: הוועדה דנה בעניין המשבר ביחסים בין נכי צה"ל למשרד הביטחון בראייה של תפיסת היסוד של החברה הישראלית הרואה חובה מוסרית ולאומית לדאוג ולשקם את מי שהקריב את גופו ואת נפשו להגנת המדינה ולשלום אזרחיה.

צבי האוזר: הוועדה שמעה בקשב את עמדת ארגון נכי צה"ל באשר לצורך ברפורמה בכל הקשור לטיפול ושיקום נכי צה"ל.

צבי האוזר: הוועדה עומדת על הפערים בין עמדת הארגון היציג של נכי צה"ל לבין עמדת משרד הביטחון.

צבי האוזר: הוועדה קוראת למשרד הביטחון לבחון בחינה כוללת את מערך היחסים בין המשרד לבין נכי צה"ל בלב פתוח ובנפש חפצה, וזאת לרבות עניין מבחן ההכנסה לנכי צה"ל, פעולות המערך הרפואי, בחינת תורת השיקום ועדכונה, תקנות העסקת נכי צה"ל, מערך טיפול בהלומי קרב ופדויי שבי ומעמד בתי הלוחם.

צבי האוזר: הוועדה קוראת למשרד הביטחון להשלים את בחינת המלצות ועדת בן ראובן ולהציג בפני הוועדה את עמדת המשרד תוך 45 ימים.

צבי האוזר: הוועדה תמשיך לפעול כדי לוודא את שיקום האמון, יישור ההדורים ופעולה משותפת לטובתם ורווחתם של נכי צה"ל.

ניר ברקת: אפשר להוסיף משהו?

צבי האוזר: לא, אני מצטער.

צבי האוזר: מי בעד?

ניר ברקת: להוסיף משהו להמלצה.

ניר ברקת: שנבחן את זה במסגרת הדיון התקציבי.

ניר ברקת: יש עכשיו תוספת תקציבית למשרד הביטחון, אז אולי נבחן את הנושא הזה - - -

צבי האוזר: לא, לא, אני אינני נכנס לזה.

צבי האוזר: מי בעד הצעת הסיכום?

עוזי דיין: רגע, אם אפשר, שיהיה דיון נוסף של הוועדה.

צבי האוזר: אנחנו נקיים דיון המשך.

ניר ברקת: למה לא להכניס את זה לדיון התקציבי של משרד הביטחון?

צבי האוזר: כי אני לא דנתי עם נציג האוצר ואני לא רוצה להעלות את זה - - -

עוזי דיין: גם אין בעיה שחסר כסף.

ניר ברקת: אני רק אומר לדון בזה, אני לא אומר שצריך - - -

צבי האוזר: חברים, אני מבקש שמה שהקראתי יהיה הצעת הסיכום שלי.

צבי האוזר: מי בעד?

צבי האוזר: פה אחד.

צבי האוזר: מי נגד?

צבי האוזר: אין.

צבי האוזר: ההצעה אושרה.

צבי האוזר: תודה רבה למשתתפים.

צבי האוזר: אני מבקש לרשום את חבר הכנסת ברקת כראשון הדוברים בדיון הבא.